На основу члана 8. Закона о буџету Републике Србије за 2021. годину („Службени гласник РС”, бр. 149/20 и 40/20) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ О ИЗМЕНАМА

УРЕДБЕ О УТВРЂИВАЊУ ПРОГРАМА ПОДСТИЦАЊА ПРЕДУЗЕТНИШТВА

КРОЗ РАЗВОЈНЕ ПРОЈЕКТЕ У 2021. ГОДИНИ

Члан 1.

У Уредби о утврђивању Програма подстицања предузетништва кроз развојне пројекте у 2021. години („Службени гласник РС”, број 5/21), у Програму подстицања предузетништва кроз развојне пројекте у 2021. години , у одељку 1. ПРЕДМЕТ ст. 2. и 8. се мењају и гласе:

„За реализацију Програма могу се користити и средства опредељена Уредбом о утврђивању Програма подстицања предузетништва кроз развојне пројекте у 2020. години („Службени гласник РС”, број 5/20) у износу од 66.870.389,73динара у складу са извештајем Фонда за развој Републике Србије (у даљем тексту: Фонд), а која нису утрошена. Такође, могу се користити и средства опредељена Уредбом о утврђивању Програма подстицања предузетништва кроз развојне пројекте у 2020. години и Уредбом о утврђивању Програма подстицања предузетништва кроз развојне пројекте у 2019. години („Службени гласник РС”, бр. 3/19 и 47/19), која су била одобрена, а нису пласирана, или је извршен повраћај средстава од стране клијента.

Програм спроводи Министарство привреде (у даљем тексту: Министарство) у сарадњи са Фондом.”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-3956/2021

У Београду, 28. априла 2021. године

В Л А Д А

ПРЕДСЕДНИК

Ана Брнабић,с.р.